# Høringssvar vedr. Kommuneplanstrategi 2018

Vanløse Lokaludvalg takker for muligheden for at svare på høring vedr. Kommuneplanstrategi 2018

Vanløse Lokaludvalg har i forbindelse med den offentlige høring spurgt vores borgerpanel og fået 1337 svar ud af ca. 3600 mulige, som indgår i den bydækkende undersøgelse for hele København.

Vi har også gennemført et offentligt borgermøde onsdag den 14. november i Kulturstationen Vanløse med bl.a. oplæg fra Stadsarkitekt Tina Saaby og efterfølgende temadrøftelser i workshops.

På baggrund af lokaludvalgets drøftelser i forbindelser med først den interne høring, og nu den offentlige høring, samt ikke mindst borgerpanelundersøgelse og borgermøde, har Vanløse Lokaludvalg følgende bemærkninger til forslag til Kommuneplanstrategi 2018.

Vanløse Lokaludvalg bakker op om, at der skal være boliger for alle og en blandet by, hvor der er plads til både unge, ældre, enlige og familier med børn.

Vedr. boligbyggeri støtter Vanløse Lokaludvalg stationsnærhedsprincippet, men ønsker dog ikke yderligere fortætning i villaområder (dobbelthuse). Lokaludvalget mener, at det er vigtigt at bevare villakvarternes særegenhed og foreslår i den forbindelse en minimumsstørrelse på parcelhusgrunde på 600m2, således at der sikres lys og luft omkring husene.

Det er vigtigt, at der er mødesteder, åbne pladser og grønne rum, som understøtter skabelsen af sociale miljøer.

I Vanløse Bymidte er det f.eks. vigtigt at sikre en mulighed for en sammenhængende plads på tværs af Jernbane Allé mellem Frode Jakobsens Plads og pladsen foran det planlagte nybyggeri på Indertoften II (Brugsgrunden) på den anden side. Det er en central del af Vanløse, hvor det er nødvendigt at sikre samarbejde mellem lokaludvalget, Københavns Kommune og bygherre/ejer, for at få en helhedsløsning, der kan løfte området til et samlet hele. I den forbindelse ser lokaludvalget også gerne muligheden for en shared space løsningsmodel, der trafikregulerer denne del af Jernbane Allé mellem Jydeholmen og Vanløse Allé.

Vanløses grønne områder er også oplagte mødesteder, hvor der kan færdes mange forskellige mennesker, og her kan man drøfte ønsker til og placeringer af motions- og legepladser, af cykel- og gangstier samt af grupper af træer, buske m.v. I den forbindelse kan de grønne områder med fordel indgå i skybrudssikringen på en hensigtsmæssig måde.

Vedrørende plads til biler og cykler, bør der forsat arbejdes for forbedringer af cykelparkeringen i Bymidten, samt en udstrækning af den eksisterende p-zone i Vanløse. Der er af bl.a. handelslivet advaret mod at nedlægge parkeringspladser i Jydeholmen. I at forsyningen af bymidtens handelsliv kan sikres ved at gennemgå trafikrestriktioner bl.a. ved Jydeholmen/Jernbane Allé, og en sikring af at disse restriktioner overføres til offentlige GPS-systemer m.v.

I forhold til den generelle befolkningsudvikling lægger Vanløse Lokaludvalg vægt på, at der kommer øget fokus på de unge og yngre borgere i byen.
Samtidig bør der sikres reservation af arealer til ikke blot offentlige funktioner som skoler og institutioner, men også at idrætsfaciliteter kan følge med befolkningsudviklingen. Hertil kunne man f.eks. have øget fokus på bedre udnyttelse af skolehaller også i dagtimerne gennem samarbejde mellem skoler, institutioner og foreninger, samt øget opmærksomhed på pladser, parker og byrum m.v., som vil kunne anvendes til forskellige rekreative aktiviteter.

Vanløse Lokaludvalg er opmærksom på, at man jf. Planloven ikke kan kræve handlepligt af en grundejer til at realisere en lokalplan. Der bør dog overvejes administrative foranstaltninger, så det undgås, at grunde henligger uudnyttede i årevis. Noget sådan betyder også risiko for, at lokalplanen og flere af de gældende forudsætninger er ændret i sådan en grad, at den ikke længere er tidssvarende.

**Hovedpointer fra Vanløse Borgerpanel:**

75 % af vanløseborgerne mener, at vi skal udvide byen og skabe nye bydele for at skabe plads, 16 % mener, man skal bygge højere, og 9 % mener, man skal bygge tættere.

I forhold til trafikken mener 50 %, at man skal prioritere busser/letbane. 36 % vil prioritere cykler, mens 9% vil prioritere biler og 6 % gående.

86 % af vanløseborgerne mener, at identitet og kant i bydelen i højere grad skabes ved at have fokus på lokalt liv og historiske spor, mens 14 % mener, at man bør fokusere på arkitektonisk kvalitet.

73 % mener, at aktiviteter og events målrettet turister skal spredes over hele byen, mens 27 % mener, at det skal samles i få kvarterer.

Med venlig hilsen

**Bent Christensen**

Formand for Vanløse Lokaludvalg